寄送梁子輔赴召
作者：李流謙
朝代：宋

paragraphs: 山嶽自高百谷下，向來無物使之者。
驊騮合奉鸞和車，豈與黔蹄同一駕。
英奇絕代難小了，泥滓投之輒悲咤。
一朝拔去不可扼，震地風雷怯凌跨。
泮宮先生自超特，鼎甲聲稱低董賈。
眼明奎畫照琬琰，萬喙夸呼海傾瀉。
胡爲不即天上去，識者怪吁狂者駡。
或傳鳳篆來日邊，流水爲車龍即馬。
只應故是霄漢人，腐鼠未足鵷雛嚇。
九江水暖桃花肥，風色不驚神所借。
只今岷峨抗湖海，貫玉編珠炯相射。
臺家議和不議戰，太平有象須藻藉。
小却猶當白玉堂，縱步黄扉方食蔗。
嗟予骯髒每自哂，蚤年謾想牛心炙。
一官漫浪不可說，可能更索山人價。
五年投閒食不飽，攬鏡顛毛輒生怕。
道塗衆鬼同揶揄，口不能酬面空赭。
人生升沉亦何恨，但喜龍虎新變化。
異時擊壤爲幸民，一犁亦願從耕稼。
金華夫子吾勝友，接武風雲共閒暇。
未應厚祿絕來書，寄聲紙尾煩多謝。